Vermeende stropers in KZN vasgetrek | Netwerk24
Vermeende stropers in KZN vasgetrek
01 Februarie 2020 15:21
Vier vermeende renosterstropers tussen 22 en 24 jaar oud is Vrydag in hegtenis geneem tussen Mtubatuba en Dukuduku, sowat 200 km noord van Durban.
Polisiebeamptes is ingelig oor die verdagtes wat op die R618 langs Khula Village in Mtubatuba in die rigting van Dukuduku ry, lui 'n verklaring van kol. Thembeka Mbele, polisiewoordvoerder.
Die beamptes het 'n voertuig gesien wat pas by die beskrywing wat gesirkuleer is en die verdagtes is vasgetrek in 'n gesamentlike poging met beamptes van die Hluhluwe-polisiekantoor.
Die vier mans langs die motor waarin hulle gery het.
Die artikels wat in die verdagtes se besit gevind is.
Toe die voertuig deursoek is, het die beamptes 'n geweer, verkyker, ammunisie, 'n byl, 'n tuisgemaakte knaldemper en selfone gevind.
Die verdagtes is in hegtenis geneem en aangekla vir die onwettige besit van 'n vuurwapen en ammunisie. Hulle verskyn binnekort in die hof.
Daar word nog ondersoek gedoen om vas te stel of die mans gekoppel kan word aan ander misdade in die omgewing.